**EELNÕU**

**JÕELÄHTME VALLAVOLIKOGU**

**Määrus nr**

**Jõelähtme valla ühisveevärgi ja -kanalisatsiooniga liitumise eeskiri**

Määrus kehtestatakse ühisveevärgi ja -kanalisatsiooni seaduse § 18 lg 1 alusel.

**§ 1.****Üldsätted**

(1) Jõelähtme valla ühisveevärgi ja -kanalisatsiooniga liitumise eeskiri (edaspidi *eeskiri*) sätestab ühisveevärgi ja -kanalisatsiooniga liitumise tingimused ja nõuded ning määrab liitumise korra Jõelähtme vallas.

(2) Ühisveevärgi ja -kanalisatsiooniseaduses ja selle alusel kehtestatud määrustes toodud nõuded rakenduvad käesoleva määruse osana, kui määruses ei ole sätestatud teisiti.

(3) Käesolevas määruses kasutatakse mõisteid ühisveevärgi ja -kanalisatsiooni seaduse tähenduses, Jõelähtme Vallavolikogu poolt kinnitatud Jõelähtme valla ühisveevärgi ja -kanalisatsiooni kasutamise eeskirjas toodud tähenduses.

**§ 2.****Liitumise alused**

(1) Vee-ettevõtja peab liitumise eesmärgil lubama ühendada kinnistu veevärki ühisveevärgiga ning kinnistu kanalisatsiooni ühiskanalisatsiooniga ühisveevärgi ja -kanalisatsiooni seaduses ja käesolevas eeskirjas sätestatu kohaselt.

(2) Kinnistu liitumine ühisveevärgi või -kanalisatsiooniga toimub liituja taotlusel tema ja vee-ettevõtja vahel sõlmitud liitumislepingu alusel.

(3) Ühisveevärgi ja -kanalisatsiooniga liitumise eest maksab liituja vee-ettevõtjale liitumistasu. Veevarustuse ja reo- ning sademevee ärajuhtimise teenuse kasutamise lõpetamisel liitumistasu ei tagastata.

(4) Ühisveevärgi ja -kanalisatsiooni ning kinnistu veevärgi ja kanalisatsiooni vaheliseks piiriks on vee-ettevõtja poolt määratud liitumispunkt. Liitumispunkt paigaldatakse avalikult kasutatavale maale kuni üks meeter kinnistu piirist väljapoole, kui ei lepita kokku teisiti.

(5) Jõelähtme valla avalike teede, tänavate ja väljakute sademevee kanalisatsiooni liitumispunktide asukohad ja selliste teede, tänavate ja väljakute kinnistute liitumine sademevee kanalisatsiooniga reguleeritakse Jõelähtme Vallavalitsuse ja sademevee kanalisatsiooni omaniku või valdaja vahelise lepinguga.

**§ 3.****Liitumistaotluse esitamine**

(1) Kinnistu liitumiseks ühisveevärgi ja -kanalisatsiooniga esitab liituja vee-ettevõtjale taotluse, mis peab sisaldama:
1) liituja isikuandmeid;
2) kinnistu omaniku andmeid;

3) kehtiva detailplaneeringu veevarustust, reovete ning sadevete kanaliseerimist käsitleva seletuskirja ja jooniste digitaalne koopia;
4) kinnistusraamatu väljavõte;
5) olemasoleva ja kavandatava hoonestuse kasutusotstarbeid,
6) ühisveevärgist taotletava vee kasutuse otstarvet ja kogust,
7) reo- ja sademevee koguseid, milliste juhtimist ühiskanalisatsiooni taotletakse,
8) reovete saasteainete kogused ja reostusnäitajad, mida välja arvatud elamumaa kasutusotstarbega maalt, soovitakse ühiskanalisatsiooni juhtida,
9) teenindus- ja tootmisotstarbega sisseseade korral andmeid vett kasutavate ja reovett eraldavate tehnoloogiliste protsesside kohta ning andmeid neist protsessidest ühiskanalisatsiooni ärajuhitava reovee reostustaseme ja -koguste kohta,
10) liitumispunkti soovitava asukoha ettepanekut.

(2) Vee-ettevõtjal on õigus nõuda lisaks käesoleva paragrahvi lõikes 1 nimetatule täiendavaid andmeid ja selgitusi, kui need on vajalikud taotluse läbivaatamiseks ja liitumistingimuste seadmiseks.

**§ 4.****Liitumislepingu tingimuste esitamine**

(1) Liitumistaotluse esitamise päevast 30 kalendripäeva jooksul saadab vee-ettevõtja taotlejale kirjalikult:
1) liitumislepingu tingimused, sh piiratud ulatuses liitumise tingimused või teate liitumistaotluse rahuldamata jätmise kohta.

(2) Liitumislepingu tingimustes märgitakse:
1) liitumispunktide asukohad;
2) lubatavad veevõtu, reo- või sademevee ärajuhtimise tarbimisvõimsused (l/s), kogused, reo- või sademeveega ära juhtida lubatavad saasteained ning ärajuhitava vee reostusnäitajad;
3) veerõhk ühisveevärgis ning ühiskanalisatsiooni paisutustase;
4) tehnilised erinõuded (mõõteseadmed, lokaalpuhastid, vooluhulga regulaatorid, ühtlustusmahutid jne);
5) kinnistusisese veevärgi ja kanalisatsiooni tehnilise lahenduse kohta esitatavad nõuded;
6) liitumistasu eeldatav suurus;

7) liitumislepingu pakkumuse kehtivusaeg.

(3) Liitumistaotlust ei rahuldata, kui:
1) taotletavat veevajadust ei ole võimalik ühisveevärgist rahuldada ühisveevärgi nõuetekohast toimimist kahjustamata;
2) taotletakse ühiskanalisatsiooni juhtida reo- või sademevett, mille ohtlike ainete sisaldus ei vasta nõuetele;
3) taotletakse ühiskanalisatsiooni juhtida reo- või sademevett, mille kogust või selles sisalduvat reostust või reostuse kogust ei ole võimalik juhtida ühiskanalisatsiooni kahjustamata või mille ühiskanalisatsiooni juhtimisel põhjustab see vee-ettevõtjale täiendavate kulude teket, sh vee-ettevõtja poolt üleantava reovee saastenäitajatega seoses.

(4) Vee-ettevõtjal on õigus rahuldada liitumistaotlus piiratud ulatuses, kui selle taotluse rahuldamisega võib kaasneda häireid tarbijate veega varustamises või reo- ning sademevee ärajuhtimises. Liitumistaotluse rahuldamata jätmisest või piiratud ulatuses rahuldamise võimalikkusest teatatakse taotlejale kirjalikult, esitades sealjuures sellekohased põhjendused.

**§ 5.****Liitumisprojekti koostamine**

(1) Kinnistu veevärgi ja kanalisatsiooni liitumist ühisveevärgi ja -kanalisatsiooniga käsitlev ehitusprojekt (*edaspidi liitumisprojekt*) peab vastama õigusaktidega kehtestatud nõuetele ja vee- ettevõtja poolt väljastatud liitumislepingu tingimustele.

(2) Liitumisprojekti koosseisus peavad olema vähemalt:

1) kinnistu veevärgi ja kanalisatsiooni lahenduse seletuskiri koos kõigi vee tarbimise ja reo- ning sademevee ärajuhtimise koguse- ja reostusnäitajatega;
2) kinnistu veevärgi ja kanalisatsiooni hooneväliste rajatiste plaan;
3) veemõõdusõlme, veerõhu tõsteseadmete, reo- ning sademevee pumba- ja puhastusseadmete paiknevuse ning koosseisu joonised.

(3) Liitumistaotluse esitaja ja vee-ettevõtja kokkuleppel võib liitumistaotluse esitaja samal ajal liitumisprojektiga tellida ka asjassepuutuvas osas ühisveevärgi ja -kanalisatsiooni ehitusprojekti, mille projekteerimise tehnilised tingimused esitab vee-ettevõtja.

**§ 6.****Liitumislepingu sõlmimine**

(1) Liitumisleping sõlmitakse 30 kalendripäeva jooksul pärast liitumisprojekti vee-ettevõtjale kooskõlastamiseks esitamist, kui ei ole kokku lepitud teisiti. Liitumisprojekt esitatakse kahes eksemplaris, millest üks tagastatakse liitumistaotluse esitajale vee-ettevõtja poolt kooskõlastatult pärast liitumislepingu sõlmimist.

(2) Liitumislepingus märgitakse:
1) liitumistingimused (mis vajaduse korral on liitumisprojektist lähtuvalt täpsustatud);
2) liitumisvõimsus (l/s) ja liitumistasu suurus või liitumistasu suuruse kalkulatsioon;
3) liitumistasu maksmise kord;
4) liitumise tähtaeg;
5) vajaduse korral muud liitumise tingimusi käsitlevad kokkulepped.

(3) Kui liitumisleping sõlmitakse liitumistasu kalkulatsioonist lähtudes, nähakse ette liitumistasu suuruse hilisem täpsustamine, lähtudes liitumiseks vajaliku ühisveevärgi ja -kanalisatsiooniehitiste väljaehitamise tegelikest kuludest.

(4) Kui liitumisprojekt ei vasta eeskirja §-s 7 sätestatud nõuetele, on vee-ettevõtjal õigus jätta liitumisleping sõlmimata. Sellisel juhul tagastatakse liitumisprojekt liitumistaotluse esitajale vee-ettevõtja poolt kooskõlastamata ja ära märkides kooskõlastamata jätmise põhjused.

**§ 7.****Liitumislepingu täitmine**

(1) Liitumislepingu kohaselt tekib liitujal õigus veevarustuse, reo- või sademevee ärajuhtimise teenuslepingu sõlmimiseks, kui lepingu osapooled on täitnud lepingulised kohustused, fikseerinud liitumispunktid piiritlusaktiga ning liitujal on võimalik saada lepingu kohastel liitumistingimustel ühisveevärgist vett, juhtida ühiskanalisatsiooni reovett või sademevee kanalisatsiooni sademevett.

(2) Liitumislepingu kohased liitumistingimused ning piiritlusakt on teenuslepingu sõlmimisel teenuslepingu osad. Piiritlusakti koostamise aluseks on teostusjoonis.

(3) Kinnistu veevärk ja kanalisatsioon peavad olema paigaldatud vastavuses liitumisprojektiga. Liituva kinnistu veevärgi ja kanalisatsiooni vastavust nõuetele on õigus kontrollida vee-ettevõtjal. Liitujal ei teki teenuslepingu sõlmimise õigust enne puuduste kõrvaldamist.

(4) Liitumistasu eest ehitatud või ümberehitatud ühisveevärk ja -kanalisatsiooniehitised ning liitumispunktid jäävad vee-ettevõtja omandisse.

**§ 8.****Liitumislepingu lõpetamine**

(1) Liitumisleping lõpetatakse liitumistaotluse esitaja soovil, kui ta loobub ühisveevärgi ja -kanalisatsiooniga liitumisest.

(2) Vee-ettevõtjal on õigus liitumisleping üles öelda:
1) kui liitumistaotluse esitanud juriidiline isik on lõpetamisel ja tal ei ole õigusjärglast;
2) liitumistaotluse esitanud juriidilise isiku pankroti korral;
3) muudel õigusaktidest ja liitumislepingust tulenevatel põhjustel.

(3) Liitumislepingu lõpetamise korral katab liitumistaotluse esitaja vee-ettevõtjale liitumislepingu lõpetamise hetkeni liitumislepingu täitmiseks vee-ettevõtja poolt tehtud kulud, arvestades võlaõigusseaduse §-s 655 sätestatut.

**§ 9.****Liitumistasu võtmise ja arvutamise alused**

(1) Liitumistasu peab katma kinnistule vee nõuetekohaseks osutamiseks ja reovee ning sademe- ja drenaaživee ning muu pinnase- ja pinnavee ärajuhtimiseks, kui see toimub ühiskanalisatsiooniga, vajalike ühisveevärgi ja -kanalisatsiooniehitiste rajamise või nende ümberehitamise kõik need kulud, mis pole tagastamatu abi korras kaetavad.

(2) Liitumistasuga tagatakse:
1) ühisveevärgi ja -kanalisatsiooni, sealhulgas sademeveekanalisatsiooni, arendamine ühisveevärgi ja -kanalisatsiooni arendamise kavas märgitud aladel ja kohaselt;

2)  ühisveevärgi või -kanalisatsiooni, sealhulgas sademeveekanalisatsiooni, arendamine ühisveevärgi ja -kanalisatsiooni arendamise kava väliselt;
3) kinnistu veevärgi ja kanalisatsiooni ühendamine ühisveevärgi ja -kanalisatsiooniga ning kinnistu sademe- ja drenaaživee ning muu pinnase- ja pinnavee ärajuhtimise süsteemi olemasolu korral selle ühendamine sademeveekanalisatsiooniga.

(3) Liitumise eest on õigus liitumistasu võtta Jõelähtme Vallavolikogu poolt määratud vee-ettevõtjal ja käesoleva paragrahvi lõigetes 1 ja 2 toodud eesmärgil tehtud kulutuste ulatuses.

(4) Liitumistasu arvutamise aluseks olevateks kulukomponentideks võivad olla projekteerimiskulud, ehitus- ja materjalide ning seadmete kulud, teiste kommunikatsioonide ümbertõstmiskulud, kulud teede ja tänavate sulgemiseks ning transpordi ümbersuunamiseks, kulud teekatete ja haljastuse taastamiseks, maksud, riigilõivud, servituutide seadmised jm kulutused, mis on seostatavad liituja kinnistu veevärgi või kanalisatsiooni ühisveevärgi või ühiskanalisatsiooniga liitumisega.

(5) Kui ühisveevärk või -kanalisatsioon on ehitatud üksnes vee-ettevõtja kliendi tarbeks, kes on tasunud liitumistasu liitumiseks tehtud kulutuste täies ulatuses, kuna vee-ettevõtjal ei olnud piirkonnas teada teisi liitujaid, ning selle ühisveevärgi ja -kanalisatsiooniga liitub seitsme aasta jooksul pärast liitumistasu tasumist uusi liitujaid, teeb vee-ettevõtja kolme kuu jooksul pärast iga uue liituja liitumist varem liitumistasu tasunud liitujale tasaarvestuse, lähtudes liitumiseks tehtud kulutustest ja ühisveevärgi või -kanalisatsiooniga liitunud uute klientide arvust ning võttes arvesse ühisveevärgi või -kanalisatsiooni põhivara akumuleeritud kulumi. Nimetatud printsiip peab sisalduma ka liitumistasu arvutamise metoodikas.

(6) Vee-ettevõtjal on õigus nõuda tarbijalt täiendavat liitumistasu kinnistu veevärgi või kanalisatsiooni liitumistingimuste muutmise korral, kui see toimub tarbija algatusel ja vee-ettevõtjale kaasnevad sellega lisakulutused.

**§ 10.****Liitumistasu tasumine**

(1) Liitumistaotluse esitaja tasub liitumistasu tema ja vee-ettevõtja vahel sõlmitud liitumislepingus ettenähtud tähtaegadel.

(2) Kui liituja ning vee-ettevõtja ei ole kokku leppinud teisiti, siis maksab liituja:
1) 40% tasumisele kuuluvast liitumistasust 14 kalendripäeva jooksul liitumislepingu sõlmimise päevast arvates;
2) 60% tasumisele kuuluvast liitumistasust 30 kalendripäeva jooksul liitumislepingu sõlmimise päevast arvates.

**§ 11.****Varasemate lepingute kehtivus**

Enne käesoleva eeskirja jõustumist ühisveevärgi ja -kanalisatsiooniga liitumiseks sõlmitud liitumislepingud jäävad kehtima.

**§ 12.****Vaidluste lahendamine**

Eeskirja täitmisel tekkivad ühisveevärgi või ühiskanalisatsiooniga liituja ning vee-ettevõtja lahkarvamused lahendatakse nendevaheliste läbirääkimiste teel või pöördutakse lahkarvamuste lahendamiseks Jõelähtme Vallavalitsuse poole või tehakse seda õigusaktidega sätestatud korras.

**§ 13.****Määruse kehtetuks tunnistamine**

 Tunnistada kehtetuks Jõelähtme Vallavolikogu 28.02.2013 määrus nr 113 „Jõelähtme valla ühisveevärgi ja -kanalisatsiooniga liitumise eeskiri“.

Väino Haab
vallavolikogu esimees